b'\n_START_ARTICLE_\nJo\xc5\xbee \xc4\x8cuje\xc5\xa1\n_START_SECTION_\n\xc5\xbdivljenje in delo\n_START_PARAGRAPH_\nRodil se je v delavski dru\xc5\xbeini v Celju. U\xc4\x8ditelji\xc5\xa1\xc4\x8de je kon\xc4\x8dal v Ljubljani. Zaradi takratnih politi\xc4\x8dnih razmer se je leta 1945 preselil v Majnico na Koro\xc5\xa1kem. Tri leta in pol je delal v Celovcu kot urednik slovenskega \xc4\x8dasopisa v Avstriji, Koro\xc5\xa1ka kronika, sodeloval pri slovenskih radijskih oddajah za Koro\xc5\xa1ce, pomagal pri obnovitvi Mohorjeve dru\xc5\xbebe in uvedbi slovenskega jezika na dvojezi\xc4\x8dnih \xc5\xa1olah. Leta 1947 je izdal Slovensko slovnico za u\xc4\x8ditelje na teh \xc5\xa1olah in Pregled slovenskega slovstva (COBISS)._NEWLINE_Od 1949 je \xc5\xbeivel v Avstraliji. Leta 1952 je soustanovil Mese\xc4\x8dnik za versko in kulturno \xc5\xbeivljenje Slovencev v Avstraliji Misli (Thoughts), 1953 Zvezo Slovencev in v letih 1954\xe2\x80\x931956 pisal za dru\xc5\xa1tveni \xc4\x8dasopis Slovenska kronika. Leta 1956 je soustanovil Slom\xc5\xa1kovo \xc5\xa1olo in 1960 Slovensko dru\xc5\xa1tvo Sydney, ki je nadaljevalo delo Zveze Slovencev. Leta 1961 je sodeloval pri re\xc5\xbeiranju Fin\xc5\xbegarjeve Verige, prve slovenske igre v Avstraliji. 1962 leta pa je bil med pobudniki nerealizirane Akcije za dom, tj. ideje o slovenskem domu. Pod sponzorstvom slovenskega dru\xc5\xa1tva Sydney je leta 1964 izdal u\xc4\x8dbenik Prvi koraki, namenjen u\xc4\x8diteljem in u\xc4\x8dencem Slom\xc5\xa1kove \xc5\xa1ole. V 70. in 80. letih je pou\xc4\x8deval slovenski jezik v slovenskih dopolnilnih \xc5\xa1olah v sydneyjskih okrajih, ki so nadaljevale delo Slom\xc5\xa1kovih \xc5\xa1ol. V letu 1973 je zaradi sporov glede sodelovanja med avstralskimi Slovenci in domovino soustanovil Slovenski klub Triglav in istoimenski \xc4\x8dasopis. Leta 1976 je podprl ustanovitev Slovenskega akademskega dru\xc5\xa1tva, ki je skrbelo za dru\xc5\xbeenje biv\xc5\xa1ih in bodo\xc4\x8dih slovenskih diplomantov, \xc5\xbeive\xc4\x8dih v Avstraliji. Leta 1978 je postal \xc4\x8dlan Slovenskega \xc5\xa1olskega odbora za Novi Ju\xc5\xbeni Wales, ki je zdru\xc5\xbeil vse slovenske nepoliti\xc4\x8dne organizacije. Znotraj tega odbora je leta 1979 dosegel priznanje slovenskega jezika kot fakultativnega maturitetnega predmeta. Po 1989. letu so sloven\xc5\xa1\xc4\x8dino za\xc4\x8deli pou\xc4\x8devati na oddelku slavisti\xc4\x8dnih \xc5\xa1tudij na univerzi Macquarie v Sydneyju. V 70. letih je sodeloval pri ustanavljanju slovenskega radia v Sydneyju in nato trinajst let opravljal delo napovedovalca z dvournimi tedenskimi etni\xc4\x8dnimi oddajami za Slovence. Od 1978 je dvanajst let delal kot urednik Slovenskih strani jugoslovanskega tednika Nova doba. V 80. letih je soustanovil literarno-umetni\xc5\xa1ko revijo Sodobni razgovori in pisal \xc4\x8dlanke v njenem Slovensko-avstralskem literarnem in umetni\xc5\xa1kem kro\xc5\xbeku.'